30 Il-MALTI Daħlet Qorrot f Il-baħar minn taħt l-ilsien isejjaħli u waqt li nagħlaq għajnejja nilmaħ dinja li għad ma twelditx, li rrid nagħtiha forma u ordni. Nilmaħ ċrieki dellijiet jistednuni nifdihom — figuri ta' nies traġiċi u komiċi u lejn dawn l-iżjed inħossni miġbud'' Thomas Mann, Tonio Krċger 1. u kif fl-għelieqi tal-mielaħ l-eku tal-bieraħ baqa' jidwi fil-beraħ mir-ramla l-ħamra sa Daħlet Qorrot it-tifla benjamina ż-żgħira minn ħamsa ġiżimina magħsura f'widintha qorbot f'estasi ta' wġigħ widintha infettata fi ċrieki t'apostasija bla ġieħ qorbot tkemmex ġbinha biex teħles mill-fakra ta' skejjen jiġġarrfu f'dawn l-imkejjen qorbot ilsienha bebbuxu iżellaq fidda ma' nejba mħassra mgħarrqa demm u bżieq u ilma mit-toqob fi ħniekha tas-siringa tiġri mal-vini tul għonqha tikmix ta' wiżgħa milwi lura jissamma' l-mewġ iħabbat mal-ħofor imxaffra kuruna fil-blat jirrakkonta nawfraġju li għad ma seħħx imm' għada jintlemaħ diġà dellu ntlemaħ qlugħ abjad fil-forma qies u ordni li lbieraħ għażel missierha ħarġa LXXXIX 2016 31 2. kif qabel sebaħ illum ntlemaħ minflok qlugħ iswed faħam xewka ta' traġna jew skorfna nifdet laħamha dieħes qed ifiq għadu jnixxi ftakret konz snanar miżmum mhux mifrux skald ta' strixxi qasab kannizzati li s-sajjieda ma telqux xewk iswed imdennes ta' rizzi maqsuma addoċċ deħlin bħal raġġiera fil-qrada f'għarqubha u x-xebba qorbot milgħuba għadha tixxennaq il-qlugħ abjad imwiegħed sar iswed u mżarrat miftuq tistħajjel festa ċkal u ħut ġox-xbieki li għad ma nkalawx ruħha apostata magħdura mal-baħħar f'agunija ta' stasi mitluf f'tempesta u d-iskuna tax-xenqa riesqa lura lejn żewġ skolji traditura miksijin pesta fid-dlam għal ġol-menqa 3. u kif mas-sebħ tinkiser id-dalma sinslet l-iskuna titriegħed tixxaqqaq u ċċedi id-dieħes jinfetaħ ferita terħi semm u demm fi ċrieki ta' stmellija inassu d-dellijiet tal-imħabba u ż-żina u l-glorja ġo baħar ifawwar qarnit u arzell fis-santwarju għamlitu tagħha fil-bajja tar-ramel aħmar jaħrab imdieheb minn ġoċ-ċrieket bejn subgħajha għajnejha jingħalqu w jitbexxqu mar-ritmu karba tisplodi ġo moħħha biex teqred il-metafori tal-glorja dellijiet it-tixbih u — tistenna 4. in-nawfraġju tal-iskuna mixtieqa li għad trid tinbena qlugħ pellegrin li jaf jifdi abjad imżarrat tal-għażel irid jibda jintiseġ tila wiesgħa daqs oċean li għad ma tpittirx li l-baħri ta' ħila ried jaqsam jumejn qabel l-għaxra ta' Frar ħolma mħabbla ta' mrar li ma jitfissirx f'apoloġija li trid tintbagħat ġa nkitbet u forsi tintbagħat lill-mara tar-raġel li miegħu elf darba xtaqet li kieku silfet xbubitha u li t-tnejn li huma mhux għalxejn 32 IL-MALTI iqisuh mid-disgħa w disgħin veġġent qaddis ħarstu tofroq uċuħ l-ibħra sal-qigħan tiftakar issa li xjaħet jeħtieġ tibqa' tiftakar l-eku u d-diwi tal-ħolm li qed terġa' tisma' ġol-arzella tħossha titbexxaq ġo jdejha hekk kif ilsienha bebbuxu bla trid jerġa' jserrep u jdur mal-ferita fil-ħanek tfittex għan-nejba bla taf ġa ntilfet bħas-salib rigal misruq jew misluf jew mitluf qatt ma nstab fir-ramel dehbi u l-alka ħadra fidda blu fis-santwarju qadim ta' xbubitha issa qed ifawwar bil-gandoffli voparella w arzell kappasant iħabbrilha sa fl-aħħar il-fidwa